**PREDKLADACIA SPRÁVA**

Ministerstvo školstva, vedy, výskumu a športu SR predkladá návrh zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Ide o návrh zákona, ktorý bol predmetom medzirezortného pripomienkového konania LP/2022/502 a na základe výsledkov pripomienkového konania bol podstatne zmenený. V súlade s čl. 14 ods. 8 bol preto návrh zákona predložený opätovne na medzirezortné pripomienkové konanie.

Návrhom zákona sa plnia niektoré ciele Plánu obnovy a odolnosti SR schváleného uznesením vlády SR č. 221 z 28. apríla 2021 – ide ciele reforiem 1, 2 a 3 komponentu 6:

* *„Zabezpečenie podmienok na implementáciu povinného predprimárneho vzdelávania od 5 rokov a zavedenie právneho nároku na miesto v materskej škole alebo u iných poskytovateľov predprimárneho vzdelávania od 3 rokov“,*
* *„Definícia konceptu špeciálnych výchovno-vzdelávacích potrieb detí a žiakov a vypracovanie modelu nárokovateľných podporných opatrení vo výchove a vzdelávaní, vrátane systému ich financovania.“,*
* *„Reforma systému poradenstva a prevencie a zabezpečenie systematického zberu dát v oblasti podpory duševného zdravia detí, žiakov a študentov“.*

Návrh zákona má v tomto kontexte niekoľko oblastí úpravy:

* zavedenie právneho nároku (práva) na prijatie v materskej škole,
* zmena definície špeciálnej výchovno-vzdelávacej potreby,
* zmena definície dieťaťa a žiaka so špeciálnymi výchovno-vzdelávacími potrebami,
* zavedenie a vymedzenie podporných opatrení a ich previazanie s novonastaveným systémom poradenstva a prevencie,
* stransparentnenie financovania materských škôl obcami,
* modifikácia kvalifikačných predpokladov učiteľov materských škôl.

Okrem týchto oblastí úpravy návrh zákona zároveň napríklad

* spresňuje niektoré ustanovenia o hodnotení žiakov v nadväznosti na potreby aplikačnej praxe,
* rozširuje možnosti experimentálneho overovania.

Návrh nie je predmetom vnútrokomunitárneho pripomienkového konania.